Poliisi on eristänyt alueen ja tekee paikalla rikosteknistä tutkimusta.

Ruotsin Helsingborgissa ainakin neljä ihmistä on viety sairaalahoitoon ampumavälikohtauksen jälkeen.

Poliisi sai hälyksen ammuskelusta Helsingborgin keskustassa lauantai-iltana kello 22.00 jälkeen, kertoo Aftonbladet (siirryt toiseen palveluun). Poliisin mukaan ammuskelu tapahtui Gustav Adolfin kirkon lähistöllä.

Silminnäkijät kertovat Aftonbladetille, että tummiin pukeutunut ampuja tuli paikalle moottoripyörällä ja aloitti ammuskelun. Tiettävästi hän ampui ainakin seitsemän kertaa. Epäiltyä ei ole saatu kiinni.

Poliisi on eristänyt alueen ja tekee paikalla rikosteknistä tutkimusta. Myös ammuskelun uhreja hoitavan sairaalan valvontaa on tehostettu.

Toissa viikolla Malmössa kolme ihmistä sai surmansa ammuskelussa. Tuolloin kyse oli poliisin mukaan jengiväkivallasta.